Il-Gvern ta' Joseph irid jiffranka l-flus. Irid jiffranka madwar €3 miljuni billi l-elezzjonijiet tal-Kunsilli Lokali jsiru darba kull ħames snin flok darba kull 4 snin maqsumin f'darbtejn, f'nofs Malta kull darba. Imma jekk verament irid jiffranka l-flus ikun tajjeb li jnaqqas id-daqs tal-Kabinett li hu stmat li jiswa' mal-€15.4 miljun fis-sena. Il-Kabinett ta' Joseph Muscat (l-ikbar wieħed fl-istorja politika ta' Malta) jiswa' lill-pajjiż €6.4 miljuni iktar fis-sena mill-Kabinett ta' qablu. Kull sena, jiġifieri, il-Kabinett jiswa daqs kemm illum jiswew lill-pajjiż l-elezzjonijiet għall-Kunsilli Lokali kollha ta' Malta u Għawdex għal għoxrin sena. Iva sewwa qed taqra: l-ispiża tal-Kabinett biha tista' titħallas in-nefqa li issir għall-elezzjoni tal-Kunsilli Lokali għal ħames darbiet bir-rata ta' €3 miljuni kull darba! U jibqa' l-bqija ukoll. Minn fuq il-Kabinett jista' jiffranka l-flus, mhux minn fuq il-Kunsilli Lokali. Jista' jiffranka kemm irid. Il-flus li jintefqu fuq it-tħaddim tad-demokrazija huma kollha flus investiti fis-sod. Il-Gvern għandu jkun onest u jgħid b'mod ċar li l-mira tiegħu hi li jnaqqas in-numru ta' dawk li jivvutaw fir-referendum dwar il-kaċċa fir-rebbiegħa (li għandu jsir f'Marzu 2015) u dan biex jgħin lill-kaċċaturi u lill-FKNK. Imma l-Gvern ta' Joseph m'għandux il-kuraġġ li jkun onest.